ΓΡΑΠΤΗ ΕΡΩΤΗΣΗ E-3248/00

υποβολή: Laura Gonzlez lvarez (GUE/NGL) προς την Επιτροπή

(20 Οκτωβρίου 2000)

Θέμα: Κατευθυντήριες γραμμές όσον αφορά τις κρατικές ενισχύσεις για το περιβάλλον και το ισχύον σύστημα πριμοδοτήσεων προς τις πηγές ενέργειας

Στην Ισπανία, γίνεται αισθητή η σημαντική ανάπτυξη της χρήσης ανανεώσιμων πηγών ενέργειας. Συγκεκριμένα, η αιολική ενέργεια, από μια περιθωριακή παρουσία παλαιότερα, έφθασε να αντιπροσωπεύει εγκατεστημένη ισχύ 1 500 μεγαβάτ στα τέλη του 1999, η οποία αντιστοιχεί στο 2 % της συνολικής ετήσιας παραγωγής ηλεκτρισμού.

Η ανάπτυξη αυτή βασίσθηκε στο Νόμο περί ισπανικού τομέα του ηλεκτρισμού, στο Σχέδιο Υποστήριξης των Ανανεώσιμων Πηγών Ενέργειας και σε μηχανισμούς που διασφαλίζουν, αφενός, την προτιμησιακή πρόσβαση των ανανεώσιμων πηγών ενέργειας στο ηλεκτρικό δίκτυο και, αφετέρου, τη διατήρηση μιας πριμοδότησης για την παραγωγή ενέργειας από τέτοιες πηγές.

Σύμφωνα με τους ειδικούς, είναι αναγκαία η διατήρηση του συστήματος κινήτρων, για την επίτευξη του στόχου του διπλασιασμού της παραγωγής ενέργειας από ανανεώσιμες πηγές, ο οποίος τέθηκε στο Κυότο. Γνωρίζουμε ότι η πρόταση οδηγίας του Ευρωπαϊκού Κοινοβουλίου και του Συμβουλίου, σχετικά με την προώθηση της παραγωγής ηλεκτρισμού από ανανεώσιμες πηγές ενέργειας στην εσωτερική αγορά ηλεκτρισμού(1)ποστηρίζει την διατήρηση των ισχυόντων καθεστώτων στήριξης της παραγωγής αυτής.

Ωστόσο, φαίνεται πως οι κοινοτικές κατευθυντήριες γραμμές σχετικά με τις κρατικές ενισχύσεις για το περιβάλλον, τις οποίες ετοιμάζει η Επιτροπή, αποκλείουν τη διατήρηση οποιουδήποτε συστήματος κινήτρων. Στην περίπτωση της Ισπανίας, κάτι τέτοιο θα σήμαινε την σημαντική επιβράδυνση της ανάπτυξης των ανανεώσιμων πηγών ενέργειας.

Δεν πιστεύει η Επιτροπή ότι θα ήταν αναγκαία η διατήρηση ενός κατάλληλου συστήματος κινήτρων που θα επιτρέψει την ανάπτυξη της χρήσης ανανεώσιμων πηγών ενέργειας;

Πιστεύει η Επιτροπή ότι οι νέες κατευθυντήριες γραμμές σχετικά με τις κρατικές ενισχύσεις για το περιβάλλον θα πρέπει να εξασφαλίζουν τη διατήρηση,πό τους ισχύοντες όρους, του συστήματος πριμοδοτήσεων για τις ανανεώσιμες πηγές ενέργειας;

(1) (COM(2000)279 τελικό).

Απάντηση του κυρίου Monti εξ ονόματος της Επιτροπής

(12 Φεβρουαρίου 2001)

Η Επιτροπή συμφωνεί με την άποψη του αξιότιμου μέλους του Κοινοβουλίου σχετικά με την ανάγκη δημιουργίας ευνοϊκών συνθηκών για την ανάπτυξη ανανεώσιμων πηγών ενέργειας. Για το λόγο αυτό το νέο πλαίσιο κρατικών ενισχύσεων για το περιβάλλον που ενέκρινε η Επιτροπή στις 21 Δεκεμβρίου 2000(1) προβλέπει τη δυνατότητα παροχής ενισχύσεων σύμφωνα με τα παρακάτω κριτήρια:

Επιτρέπεται η χορήγηση επενδυτικών ενισχύσεων που καλύπτουν το 40 % του επιλέξιμου κόστους. Αυτό το βασικό ποσοστό δύναται να προσαυξηθεί κατά 10 % για τις μικρές και μεσαίες επιχειρήσεις (ΜΜΕ), όταν η επένδυση επιτρέπει τον εφοδιασμό μιας ολόκληρης κοινότητας, όπως για παράδειγμα ενός νησιού καθώς και για τις επιχειρήσεις που έχουν την έδρά τους σε περιοχές που είναι επιλέξιμες για περιφερειακές ενισχύσεις.

Επιπλέον τα κράτη μέλη διαθέτουν τρεις δυνατότητες χορήγησης λειτουργικών ενισχύσεων:

- Χορήγηση ενισχύσεων για τη κάλυψη της διαφοράς μεταξύ του κόστους παραγωγής των ανανεώσιμων πηγών ενέργειας και της τιμής της αγοράς της ενέργειας. Οι ενισχύσεις αυτές δεν έχουν περιορισμένη χρονική διάρκεια, αλλά παύουν όταν έχει γίνει απόσβεση της επένδυσης. Το κόστος και η λογική απόδοση του κεφαλαίου είναι δυνατό να ληφθούνπόψη στο σύνολο της επένδυσης σε περίπτωση που αυτό είναι απαραίτητο.

- Χορήγηση ενισχύσεων μέσω μηχανισμών της αγοράς, όπως είναι τα πράσινα πιστοποιητικά ή τα συστήματα προκήρυξης διαγωνισμού.

- Χορήγηση ενισχύσεων βάσει των εξωτερικών δαπανών που αποφεύχθηκαν.

- Τέλος, χορήγηση φθίνουσων ενισχύσεων λειτουργίας για διάρκεια πέντε ετών.

Η Επιτροπή εκτιμά ότι πρόκειται μεν για μια γενναιόδωρη προσέγγιση όσον αφορά τις κρατικές ενισχύσεις η οποία όμως είναι αναγκαία προκειμένου τα κράτη μέλη να λάβουν τα απαραίτητα μέτρα για την ανάπτυξη πηγών ενέργειας φιλικών για το περιβάλλον. Η προσέγγιση αυτή είναι απόλυτα συμβιβάσιμη με τη πρόταση οδηγίας του Κοινοβουλίου και του Συμβουλίου σχετικά με την ανάπτυξη ανανεώσιμων πηγών ενέργειας.(2)

(1) ΕΕ C 37 της 3.2.2001.

(2) COM(2000)279 τελικό.